I dag, mandag, ble Høyres bystyrerepresentanter kalt inn til ekstramøte på rådhuset.

Gruppeleder Dag Skansen (H) bekrefter at møtet skal handle om bybanesaken, men er ellers svært så sparsommelig med informasjon.

– Vi skal ha et møte der vi blir enige om den videre prosessen. Vi prøver å holde oss under radaren da vi ikke ønsker noen stor debatt i media før vi har konkludert, sier Skansen.

Den siste tiden har som kjent bybane-saken begynt å slå sprekker på borgerlig side. Sabelraslingen er høyere enn noen gang etter at byrådsleder Martin Smith-Sivertsen (H) gikk ut og sa at byrådet jobber for en løsning for bybanetraseen til Åsane som innebærer en tunnel ut av sentrum.

Dette gjorde han selv om han tidligere har lovet Venstre og KrF at bybanen til Åsane skulle legges død til etter valget.

Ønsket avklaring i Høyre og Frp

Utalelsen provoserte den såkalte «Bybanealliansen» (KrF, V, SV og Byluftslisten) som gikk ut og sa at de vil ha bybane over Bryggen som er krav i eventuelle forhandlinger etter valget. Det gjorde Høyres og Frps bystyrerepresentanter irriterte.

De har ønsket å være tydelige på at de ønsker at byrådet skal legge frem en sak om Åsane-traseen før sommeren, slik at den blir vedtatt før høstens valg.

Etter det BA kjenner til skal mandagens møte handle om at de fire borgerlige partiene skal bli enige om å la bybanesaken ligge til etter valget.

– Vi må jobbe oss gjennom denne saken. Det handler ikke om uenighet eller noe dramatikk, sier Skansen.

Det skal også være et lignede møte i Frps gruppestyre.

Erlend Horn bekrefter at de er i samtaler med de andre partiene på borgerlig side.

– Vi har tidligere sagt hva vi mener i denne saken. Nå håper vi på en god løsning for alle parter, sier førstekandidaten for Venstre.